Ngani Syambone Syaŵalembile Mateyu
6 “Msamale kuti mkalosyaga chilungamo chenu pameso pa ŵandu ni chakulinga chakuti amwoneje. Naga mkutenda yeleyi ngasimpochela chilichose kutyochela kwa Atati ŵenu ŵali kwinani. 2 Myoyo pamkwatendela yambone ŵandu ŵakulaga,* mkajimbaga lipenga, mpela mwakusatendela ŵandu ŵachinyengo m’masunagoge soni m’misewu, ni chakulinga chakuti ŵandu ŵalapilileje. Nditu ngumsalichisya, jemanjaji apochele kala mboto* jawo josope. 3 Nambo mmwejo, pamkwatendela yambone ŵandu ŵakulaga, mkono wenu wamchiji ukamanyilila yawukutenda mkono wenu wamlyo, 4 kuti yambone yamkutendayo yiŵe yangawonechela kwa ŵandu. Pamtesile yeleyo Atati ŵenu ŵakusalola ali kwangawonechela, chachimwuchisya.
5 “Nambosoni, jemanja pamkusaka kupopela mkatendaga yindu mpela ŵachinyengo ŵala, pakuŵa jemanjaji akusanonyela kwima m’masunagoge soni m’malekano ga misewu jekulungwa ni kupopelaga, kuti ŵandu ŵalole. Nditu ngumsalichisya, jemanjaji apochele kala mboto jawo josope. 6 Nambo mmwejo pamkusaka kupopela, mjinjileje m’chipinda chenu, ni kuwugala litanga, kaneko mpopeleje kwa Atati ŵenu ŵali kwangawonechela. Pamtesile yeleyo Atati ŵenu ŵakusalola ali kwangawonechela, chachimjaliwa. 7 Pakupopela, mkasalaga yindu yimopeyo mwakuwilisyawilisya mpela mwakusatendela ŵandu ŵamitundu jine, pakuŵa akusaganisya kuti Mlungu chachapikanila naga akuŵecheta yindu yejinji mnope. 8 Myoyo mkaŵa mpela jemanjaji, ligongo Atati ŵenu akusamanyilila yamkusaka jemanja mkanimwaŵende.
9 “Nambo jemanja mpopeleje chamti myi:
“‘Atati ŵetu ŵakwinani, lina lyawo lichimbichikwe.* 10 Uchimwene wawo uyiche. Yakusaka yawo yitendekwe pachilambo chapasi, mpela mwayikutendechela kwinani. 11 Atupe chakulya chalelo,* 12 soni atukululuchile yakulemwa yetu,* mpela mwatutendele m’weji pakwakululuchila ŵatulemwechesye.* 13 Akatujinjisya mu kulinjidwa, nambo atukulupusye* kwa jwakusakalajo.’
14 “Naga jemanja mkwakululuchila ŵandu yakulemwa yawo, Atati ŵenu ŵakwinani chachimkululuchilasoni yakulemwa yenu. 15 Nambo naga ngamkwakululuchila ŵandu yakulemwa yawo, Atati ŵenu ngasamkululuchilasoni yakulemwa yenu.
16 “Pamkulijima kulya, mleche kulosya ngope jachanasa mpela mwakusatendela ŵachinyengo ŵala, pakuŵa jemanjaji akusasakasya ngope syawo* kuti awoneche kwa ŵandu kuti akulijima kulya. Nditu ngumsalichisya, jemanjaji apochele kala mboto jawo josope. 17 Nambo mmwejo pamkulijima kulya, mpakaleje mawuta mumtwe mwenu soni msukusuleje ngope jenu, 18 kuti mkawoneka kwa ŵandu kuti mkulijima kulya nambo kwa Atati ŵenupe ŵali kwangawonechela. Kaneko Atati ŵenu ŵakusalola ali kwangawonechela, chachimjaliwa.
19 “Mleche kuliwunjichila chipanje pachilambo chapasi, pele yijosolo* soni mkuwo mpaka yijonanje soni pele ŵawiyi mpaka ajinjile ni kwiŵa. 20 Nambo mliwunjichileje chipanje chenu kwinani kwele yijosolo kapena mkuwo nganiyiŵa yijonasile, soni kwele ŵawiyi nganaŵa ajinjile ni kwiŵa. 21 Pakuŵa kwachili chipanje chenu, mtima wenu ukusaŵasoni kukoko.
22 “Nyali ja chilu jili liso. Myoyo, naga liso lyenu likulola pa chindu chimo, chilu chenu chosope chichiŵa mulilanguka. 23 Naga liso lyenu lili lyakusakala,* chilu chenu chosope chichiŵa m’chipi. Nambo naga lilanguka lyalili mwa mmwejo lili chipi, nikuti chipi chakwecho chili chakogoya mnope!
24 “Kapolo ngaŵa mkutumichila achambuje ŵaŵili, pakuŵa tachiŵengana ni jumo ni kumnonyela jwine, kapena tachilipeleka kwa jumo ni kumnyosya jwinejo. Nganimŵa mtumichile Mlungu ni Chipanje ndaŵi jimo.
25 “Paligongo lyeleli, ngumsalila jemanja kuti, mleche kudandawula ya umi wenu kuti chimchilya chichi kapena chimchimwa chichi, soni kuti chimchiwala chichi. Ana umi nganiwuŵa wakupunda chakulya soni yakuwala? 26 Mlolechesyeje yijuni yamwinani, yangapanda mbeju kapena kugowola kapena kututila mu ngokwe, nambo Atati ŵenu ŵakwinani akusayilisya. Ana jemanja nganimŵa ŵakusosekwa mnope kupunda yijuni? 27 Ana ŵani mwa jemanja jwampaka alewuye panandipe umi wakwe ligongo lya kudandawula? 28 Nambosoni, ligongo chichi mkudandawula pangani ja yakuwala? Mlijiganyeje mwagakusakulila maluŵa gamwitinji, gangakamula masengo kapena kulitotela yakuwala. 29 Nambo ngumsalichisya kuti atamose Solomo mu uchimbichimbi wakwe wosope nganawala yakusalala mpela limo mwa maluŵa gelega. 30 Sambano naga Mlungu akusayiwecha chamti myiyi yakumela yamwitinji yele yikusatama lelope, malaŵi ni kuyiponya pamoto, ana jwalakwe ngasam’wecha jemanja kupunda pelepa, jemanja ŵachikulupi chapanandimwe? 31 Myoyo mkandawulaga ni kuŵechetaga kuti, ‘Ana chitulye chichi?’ kapena, ‘Ana chitumwe chichi?’ kapena, ‘Ana chituwale chichi?’ 32 Pakuŵa ŵandu ŵamitundu jine ni ŵakulimbichila mnope kusosasosa yindu yeleyi. Nambo Atati ŵenu ŵakwinani akusamanyilila kuti jemanja mkusosechela yindu yosopeyi.
33 “Mpitilisye kusosasosa chandanda Uchimwene ni chilungamo chakwe, ni kaneko jwalakwe chachimpa jemanja yindu yine yosopeyi. 34 Myoyo, mkadandawulaga ya lisiku lyakuyichisya, pakuŵa lisiku lyakuyichisya lichikolasoni yakudandawulisya yakwe. Yakusawusya ya lisiku lililyose yili yakwanila pa lisikulyo.
tum_Latn tum_Latn tum_Latn kac_Latn cjk_Latn tum_Latn tum_Latn tum_Latn cjk_Latn tum_Latn nya_Latn tum_Latn